钦定古今图书集成/明伦汇编/氏族典/第160卷 > 韩弘
## 钦定古今图书集成/明伦汇编/氏族典/第160卷 > 韩弘

按《唐书韩弘传》：“弘，滑州匡城人。少孤，依其舅刘元佐。
举明经不中，从外家学骑射，由诸曹试大理评事，为
宋州南城将事。刘全谅署都知兵马使。贞元十五年，
全谅死，军中思元佐，以弘才武，共立为留后。请监军，
表诸朝。诏检校工部尚书，充宣武节度副大使，知节
度事，累授检校司空，同中书门下平章事。宪宗方用”
兵淮西，更授检校司徒，拜淮西诸军行营都统使。元
济平，以功加兼侍中，封许国公。李师道诛，弘大惧，因
请入朝，册拜司徒、中书令，因留京师。帝崩，摄冢宰。俄
出为河中节度使，以病请还，复拜司徒、中书令。卒，赠
太尉，谥曰隐。弘为人庄重寡言，沈谋勇断，诏使至，或
傲侮不为礼。齐、蔡平，势屈而后请觐，能以名位始终，
亦其天幸。